Selvom en rapport sidste år konkluderede, at Søfartsstyrelsen svigtede sit ansvar, giver staten ingen erstatning.

Mere end tre årtier efter katastrofen ombord på Scandinavian Star står det nu klart, at de overlevende og pårørende til omkomne i branden ikke får erstatning. Det oplyser erhvervsministeriet i en mail til TV2 Nord: ”Erhvervsministeriet er bekendt med, at Søfartsstyrelsen, på baggrund af Erhvervsministeriets undersøgelse om Søfartsstyrelsens rolle forud for branden på Scandinavian Star, har modtaget og afvist et krav om godtgørelse fra 20 overlevende og 11 pårørende til omkomne efter ulykken," lyder det i mailen. Afvisningen kommer på trods af, at en ekstern juridisk undersøgelse sidste år slog fast, at Søfartsstyrelsen burde have foretaget en såkaldt havnestatskontrol, inden Scandinavian Star fik tilladelse til at sejle til og fra en dansk havn. Efter blot en uge i drift på ruten mellem Frederikshavn og Oslo, brød den skæbnesvangre brand ud ombord på Scandinavian Star, som endte med at koste 159 mennesker livet. Preben Bislev fra Fjerritslev er en af de overlevende fra branden. Da rapporten sidste år kom frem, følte han, at det var positivt, at en lille del af ansvaret blev placeret. - Skibet skulle jo aldrig have været ude at sejle. Men der er en, der har givet tilladelse, for ellers var det aldrig sket. Men de (besætningen, red.) har hverken haft brandøvelser eller nogen som helst ting. Så jeg mener jo, at der er en, som har fået ”en pose bolsjer” for at give den tilladelse, sagde Preben Bislev. Se hele interviewet med ham her: